erhwenkuo/poetry-chinese-zhtw huggingface dataset:
臨江仙
作者：葛勝仲（宋）

千古烏程新釀美，玉觴風過粼粼。歌聲未辦起梁塵。九天持斧客，來作繡衣人。夙有辭華驚乙覽，傳聞獻頌東巡。未應握節久賓賓。一封馳詔旨，卻醉上林春。
臨江仙
作者：葛勝仲（宋）

小樣洪河分九曲，飛泉環繞粼粼。青蓮往事已成塵。羽觴浮玉甃，寶劍捧金人。綠綺且依流水調，蓬蓬釂鼓催巡。玉堂詞客是佳賓。茂林修竹地，大勝永和春。
定風波
作者：葛勝仲（宋）

千疊雲山萬里流。坐中碧落與鰲頭。真意見嬉吾已領。煙景。不辭捧詔久汀洲。老去一官真是漫。溪岸。獨餘此興未能收。留與吳兒傳勝事。長記。赤欄橋上攬清秋。
定風波
作者：葛勝仲（宋）

共喜新涼大火流。一聲水調聽歌頭。況有修蛾兼粉領。佳景。謝公無不礙淪洲。平昔短檠真大漫。氣岸。老來都向酒杯收。雲水光中修禊事。猶記。轉頭不覺已三秋。
浣溪沙
作者：葛勝仲（宋）

今夜風光戀渚蘋。欲教四角出車輪。金釵離立座生春。神女恍驚巫峽夢，飛瓊原是閬風人。詔封后院寵儒臣。
浣溪沙
作者：葛勝仲（宋）

溪岸沈深屬泛蘋。傾城容貌此推輪。可憐虛度二年春。暮暮來時騷客賦，朝朝新處後庭人。天留花月伴羈臣。
浣溪沙
作者：葛勝仲（宋）

東道殷勤玉斝飛。華燈傾國擁珠璣。玉奴嫌瘦玉環肥。縹緲幸聞緱嶺曲。參差猶隔夏侯衣。放開雲月出清輝。
瑞鷓鴣
作者：葛勝仲（宋）

兩年人住豈無情。別乘辭華四水清。何事千鍾勤飲餞，故知一別未能輕。解龜雖幸樊籠出，掛席還愁海汐平。江草江花都是淚，驪駒休作斷腸聲。
浪淘沙
作者：葛勝仲（宋）

步屧對東風。細探春工。百花堂下牡丹叢。莫恨使君來便去，不見鞓紅。霧眼一衰翁。無意芳穠。年來結習已成空。寄語國香雕檻裡，好為人容。
驀山溪
作者：葛勝仲（宋）

望雲門外。油壁如流水。空巷逐朱幡，步春風、香河七里。冶容炫服，摸石道宜男，穿翠靄，度飛橋，影在清漪裡。秦頭楚尾。千古風流地。試問漢江邊，有解佩、行雲舊事。主人是客，一笑強頒春，燒燈後，賞花前，遙憶年年醉。
驀山溪
作者：葛勝仲（宋）

春風野外。卵色天如水。魚戲舞綃紋，似出聽、新聲北里。追風駿足，千騎卷高岡，一箭過，萬人呼，雁落寒空裡。天穿過了，此日名穿地。橫石俯清波。競追隨、新年樂事。誰憐老子，使得暫遨遊，爭捧手，乍憑肩，夾道遊人醉。
減字木蘭花
作者：吳則禮（宋）

團團璧月。今夜廣寒真秀髮。何處吹笙。催得清霜滿鳳城。淮南好夢。鏡裡星星還種種。猶記銀床。曾為涼洲喚玉觴。
減字木蘭花
作者：吳則禮（宋）

淮天不斷。點綴南雲秋幾雁。白露沾衣。始是銀屏夢覺時。別離懷抱。消得鏡中青鬢老。小字無能。煩寄平安一紙書。
減字木蘭花
作者：吳則禮（宋）

斑斑小雨。初入高梧黃葉暮。又是重陽。昨夜西風作許涼。鮮鮮叢菊。只解凋人雙鬢綠。試傍清尊。分付幽香與斷魂。
減字木蘭花
作者：吳則禮（宋）

九年離別。夢裡相逢端怕說。攜手河梁。雁噭淮天如許長。鱸魚正美。白髮季鷹聊啟齒。後夜江干。與把梅花子細看。
減字木蘭花
作者：吳則禮（宋）

淮山清夜。鏡面平鋪纖月掛。端是生還。同倚西風十二欄。休論往事。投老相逢真夢寐。兩鬢疏疏。好在松江一尺鱸。
滿庭芳
作者：吳則禮（宋）

聲促銅壺，灰飛玉琯，夢驚偷換年華。江南芳信，疏影月橫斜。又喜椒觴到手，寶勝裡、仍翦金花。釵頭燕，妝臺弄粉，梅額故相誇。隼旟，人未老，東風嫋嫋，已傍高牙。漸園林月永，疊鼓凝笳。小字新傳秀句，歌扇底、深把流霞。聊行樂，他時畫省，歸近紫皇家。
滿庭芳
作者：吳則禮（宋）

玉壘尊罍，清秋關塞，正宜催喚香醪。涼風吹帽，橫槊試登高。相見徵西舊事，龍山會、賓主俱豪。來群雁，涼生畫角，紅葉聚亭皋。南洲、應好在，長關夢眼，天際雲濤。有一簪黃菊，兩鬢霜毛。快把金荷共倒，凝望久、只遣魂消。君須聽，新翻燕樂，餘韻響檀槽。
木蘭花慢
作者：吳則禮（宋）

盡晴春自老，乍翠巘、出清流。望杳杳飛旌，翩翩戍騎，初過邊頭。幽花尚猗短岸，漸鳴禽、喚友繞行輈。端有雕戈錦領，竟馳騕嫋驊騮。凝眸。雁入長天，羌管罷、隴雲愁。共解鞍臨水，雷驚電散，雪濺霜浮。玉觴正風味好，對幽香、墮蕊且消憂。莫以綸巾羽扇，便忘綠浦滄洲。
醉落魄・一斛珠
作者：吳則禮（宋）

梅花褪雪。賞心莫使慵歡悅。大家且恁同攀折。餘蕊殘英，偏稱淡籠月。當初相見花初發。如今花謝人離缺。一年又比一年別。惟有花枝，只似舊時節。
踏莎行
作者：吳則禮（宋）

一片花飛，青春已減。可堪南陌紅千點。生憎楊柳要藏鴉，東風只遣橫笳怨。看定新巢，初憐語燕。遊絲正把殘英罥。酒尊也會不相違，風光本自同流轉。
鷓鴣天
作者：吳則禮（宋）

永遇英雄際會時。垂天鵬翼逐雲飛。退朝日上青花道，催直霜零赤雁池。鳴漢履，侍唐眉。渭川莘野晚追隨。歸來仍對金鑾老，三峽詞源氣未衰。
鷓鴣天
作者：吳則禮（宋）

作賦丁年厭兔園。紫微深鎖九重關。花墩屢賜清閒燕，文石難忘咫尺顏。煙外屐，水邊山。綸巾羽扇五湖間。自憐季子貂裘敝，來與機雲相對閒。
鷓鴣天
作者：吳則禮（宋）

袞繡三朝社稷臣。舊調元鼎斡洪鈞。垂紳屢轉龍墀日，接膝潛回黼座春。金鑿落，玉麒麟。鳳鳴良月慶佳辰。巨鰲行聽扃華禁，又起商周夢卜人。
紅樓慢
作者：吳則禮（宋）

聲懾燕然，勢壓橫山，鎮西名重榆塞。幹霄百雉朱闌下，極目長河如帶。玉壘涼生過雨，簾卷晴嵐凝黛。有城頭、鐘鼓連雲，殷春雷天外。長嘯，疇昔馳邊騎。聽隴底鳴笳，風搴雙旆。霜髯飛將曾百戰，欲擄名王朝帝。錦帶吳鉤未解，誰識憑欄深意。空沙場，牧馬蕭蕭晚無際。
聲聲慢
作者：吳則禮（宋）

林塘朱夏，雨過斑斑，綠苔繞地初遍。葉底雛鶯，猶記日斜春晚。芙蕖靚妝紅粉，傍高荷、閒倚歌扇。輕風起，縠紋灩灩，翠生波面。可是追涼月下，清坐久，微雲屢遮星漢。露溼綸巾，遙望玉清檯殿。白頭共論勝事，須償五湖深願。南枝好，有南飛烏鵲，繞枝低轉。
水龍吟
作者：吳則禮（宋）

秋生澤國，無邊落木，又作蕭蕭下。澄江過雨，涼飆吹面，黃花初把。蒼鬢羈孤，粗營雞黍，濁醪催貰。對斜斜露腳，寒香正好，幽人去、空驚吒。頭上綸巾醉墮，要猗眠、水雲縈舍。牽衣兒女，歸來歡笑，仍邀同社。月底蓬門，一株江樹，悲蟲鳴夜。把茱萸細看，牛山底事，強成沾灑。
眼兒媚
作者：李德載（宋）

雪兒魂在水雲鄉。猶憶學梅妝。玻璃枝上，體薰山麝，色帶飛霜。水邊竹外愁多少，不斷俗人腸。如何伴我，黃昏攜手，步月斜廊。
早梅芳近・早梅芳
作者：李德載（宋）

深院靜，小闌傍。標緻不尋常。盡他桃杏佔風光。誰敢鬥新妝。玉堂中，梁苑裡。休把雪來輕比。莫吹長笛巧催殘。留取月中看。
早梅芳近・早梅芳
作者：李德載（宋）

殘臘裡，早梅芳。春信報新陽。曉來枝上鬥寒光。輕點壽陽妝。雪難欺，霜莫妒。別是一般風措。望林人意正夭饒。又看長新條。
鷓鴣天
作者：趙子發（宋）

約略應飛白玉盤。明樓漸放滿輪寒。天垂萬丈清光外，人在三秋爽氣間。聞葉吹，想風鬟。浮空彷彿女乘鸞。此時不合人間有，盡入嵩山靜夜看。
洞仙歌
作者：趙子發（宋）

荒山明月，下有云來去。深夜纖毫靜可數。問古今底事，留此空光，修月戶、猶是當年玉斧。思君持羽扇，來伴微吟，水佩風環飲松露。待勾漏丹成，約與輕飛，人間世、不知歸處。更長嘯、餘聲振林溪，見亂紅驚飛，半巖花雨。
桃源憶故人
作者：趙子發（宋）

芳菲已有東風露。寒著輕羅未去。午夜鸞車鶴馭。散入千蓮步。粉香度曲嬉遊女。草草相逢無據。腸斷淚零無數。灑作花梢雨。
浣溪沙
作者：趙子發（宋）

疏蔭搖搖趁岸移。驚鷗點點過帆飛。船分水打嫩沙回。斷夢不知人去處，捲簾還有燕來時。日斜風緊轉灣西。
南歌子
作者：趙子發（宋）

天末疑無路，波翻欲御風。此身忽在玉壺中。醉倒不知、南北與西東。獵獵遙鳴草，颼颼靜打篷。與君回棹碧雲濃。不是思歸、只為酒船空。
南歌子
作者：趙子發（宋）

人有紉蘭佩，雲無出岫心。扁舟來入碧濤深。坐見楚咻、兒女變齊音。但醉雙瓶玉，從渠六印金。此時何處可幽尋。風定津頭、白日照平林。
點絳唇
作者：趙子發（宋）

野岸孤舟，斷橋明月穿流水。雁聲嘹嚦。雙落行人淚。去歲吾家，曾插黃花醉。今那是。杖藜西指。看即成千裡。
虞美人
作者：趙子發（宋）

飛雲流水來無信。花發年年恨。小桃如臉柳如眉。記得那人模樣、舊家時。樓高映步拖金縷。香溼黃昏雨。如今不見欲憑書。門外水平波暖、一雙魚。
惜分飛
作者：趙子發（宋）

數點雨聲驚殘暑。簾外秋光容與。重換燻爐炷。漸低羅幕香成霧。今夜夜涼情幾許。莫向屏山取取。卻笑陽臺女。楚人空□高唐賦。
阮郎歸
作者：趙子發（宋）

馬蹄踏月響空山。梅生煙壑寒。水妃去後淚痕乾。天風吹佩蘭。紉香久，怕花殘。與君聊據鞍。一枝欲寄北人看。如今行路難。
憶王孫
作者：趙子發（宋）

日長高柳一蟬聲。翡翠簾深寶簟清。夢遠春雲不散情。曉風輕。玉楝花飛宿雨晴。
楊柳枝
作者：趙子發（宋）

淅淅西風生暮寒。繡衣單。碧梧葉落藕花殘。恨前歡。月鏤虛欞煙逗竹，夢千山。玉簫清夜憶孤鸞。鎮長閒。
望江南・憶江南
作者：趙子發（宋）

新夢斷，久立暗傷春。柳下月如花下月，今年人憶去年人。往事夢中身。
菩薩蠻
作者：趙子發（宋）

閒庭草色侵階綠。瑣窗午夢人如玉。拋枕出羅幃。風吹金縷衣。怨春風雨惡。二月桃花落。雨後縱多晴。花休春不成。
少年遊
作者：趙子發（宋）

曉山日薄半春陰。煙暖柳拖金。滿眼新晴，歌聲妝影，悠盪碧雲心。閒庭客散人歸去，疏雨溼羅襟。樓閣濛濛，斷虹明處，十里暮雲深。
採桑子
作者：趙子發（宋）

春蠶昨夜眠方起，閒了羅機。共採柔枝。桑柘陰陰三月時。揹人佯笑移金釧，惆悵花期。故故留遲。獨自歸來雨滿衣。
浪淘沙
作者：趙子發（宋）

約素小腰身。不奈傷春。疏梅影下晚妝新。嫋嫋娉娉何樣似，一縷輕雲。歌巧動朱唇。字字嬌嗔。桃花深處一通津。悵望瑤臺清夜月，還送歸輪。
念奴嬌
作者：徐俯（宋）

素光練靜，照青山隱隱，修眉橫綠。鳷鵲樓高天似水，碧瓦寒生銀粟。萬丈輝光，奔雲湧霧，飛過盧鴻屋。更無塵翳，皓然冷浸梧竹。因念鶴髮仙翁，當時曾共賞，紫巖飛瀑。對影三人聊痛飲，一洗閒愁千斛。斗轉參移，翻然歸去，萬里騎黃鵠。一川霜曉，叫雲吹斷橫玉。
浣溪沙
作者：徐俯（宋）

章水何如潁水清。江山明秀髮詩情。七言還我是長城。小小鈿花開寶靨，纖纖玉筍見雲英。十千名酒十分傾。
虞美人
作者：徐俯（宋）

梅花元自江南得。還醉江南客。雪中雨裡為誰香。聞道數枝清笑、出東牆。多情宋玉還知否。梁苑無尋處。胭脂為萼玉為肌。卻恨惱人桃杏、不同時。
卜算子
作者：徐俯（宋）

心空道亦空，風靜林還靜。卷盡浮雲月自明，中有山河影。供養及修行。舊話成重省。豆爆生蓮火裡時，痛撥寒灰冷。
卜算子
作者：徐俯（宋）

天生百種愁，掛在斜陽樹。綠葉陰陰占得春，草滿鶯啼處。不見生塵步。空憶如簧語。柳外重重疊疊山，遮不斷、愁來路。
卜算子
作者：徐俯（宋）

清池過雨涼，暗有清香度。縹緲娉婷絕代歌，翠袖風中舉。忽斂雙眉去。總是關情處。一段江山一片雲，又下陽臺雨。
鷓鴣天
作者：徐俯（宋）

綠水名園不是村。淡妝濃笑兩生春。笛中已自多愁怨，雨裡因誰有淚痕。香旖旎，酒氤氳。多情生怕落紛紛。舊來好事渾如夢，年少風流付與君。
鷓鴣天
作者：徐俯（宋）

滿眼紛紛恰似花。飄飄泊泊自天涯。雨中添得無窮溼，風裡吹成一道斜。銀作屋，玉為車。姮娥青女過人家。應嫌素面微微露，故著輕雲薄薄遮。
踏莎行
作者：徐俯（宋）

素景將闌，黃花初笑。登高一望秋天杳。邀賓攜妓數能來，醉中贏得閒多少。佳氣氤氳，飛雲縹緲。竹林更著清江繞。高歌屢舞莫催人，華筵直待華燈照。
踏莎行
作者：徐俯（宋）

畫棟風生，繡筵花繞。層臺勝日頻高眺。清輝爽氣自娛人，何妨稱意開顏笑。水碧無窮，山青未了。斜陽浦口歸帆少。雲鬟煙鬢只供愁，琵琶更作相思調。
踏莎行
作者：徐俯（宋）

玉露團花，金風破霧。高臺與上晴空去。舉杯相屬看前山，煙中亂疊青無數。皓齒明眸，肌香體素。惱人正在秋波注。因何欲雨又還晴，歌聲遏得行雲住。
南歌子
作者：徐俯（宋）

細蕊黃金嫩，繁花白雪香。共誰連璧向河陽。自是不須湯餅、試何郎。婀娜攏松髻，輕盈淡薄妝。莫令韓壽在伊傍。便逐遊蜂驚蝶、過東牆。
鷓鴣天
作者：徐俯（宋）

宜笑宜顰掌上身。能歌能舞惡精神。臉邊紅入桃花嫩，眉上青歸柳葉新。嬌不語，易生嗔。尊前還是一番春。深杯百罰重拚卻，只為妖饒醉得人。
浣溪沙
作者：徐俯（宋）

西塞山前白鷺飛。桃花流水鱖魚肥。一波才動萬波隨。黃帽豈如青箬笠，羊裘何似綠蓑衣。斜風細雨不須歸。
浣溪沙
作者：徐俯（宋）

新婦磯邊秋月明。女兒浦口晚潮平。沙頭鷺宿戲魚驚。青箬笠前明此事，綠蓑衣底度平生。斜風細雨小舟輕。
鷓鴣天
作者：徐俯（宋）

西塞山前白鷺飛。桃花柳水鱖魚肥。朝廷若覓元真子，晴在長江理釣絲。青箬笠，綠蓑衣。斜風細雨不須歸。浮雲萬里煙波客，惟有滄浪孺子知。
鷓鴣天
作者：徐俯（宋）

七澤三湘碧草連。洞庭江漢水如天。朝廷若覓元真子，不在雲邊則酒邊。明月棹，夕陽船。鱸魚恰似鏡中懸。絲綸釣餌都收卻，八字山前聽雨眠。
虞美人
作者：王安中（宋）

千山青比妝眉淺。卻奈眉峰遠。玉人元自不禁秋。更算惱伊深處、月當樓。分攜不見憑闌際。只料無紅淚。萬千應在錦回紋。囑付斷鴻西去、問行雲。
浣溪沙
作者：王安中（宋）

慵整金釵縮指尖。曉霙猶自入疏簾。綠窗清冷臉紅添。妒粉盡饒花六六，迴風從鬥玉纖纖。不成香暖也相兼。
玉樓春
作者：王安中（宋）

秋鴻只向秦箏住。終寄青樓書不去。手因春夢有攜時，眼到花開無著處。泥金小字蠻箋句。淚溼殘妝今在否。欲尋巫峽舊時雲，問取陽關西去路。
綠頭鴨・多麗
作者：王安中（宋）

魏都雄，鳳皇飛觀雲間。佩麟符、荀池元老，暫辭西省仙班。憩甘棠、地澄遠籟，詠華黍、河卷驚瀾。碧草萋迷，丹毫冷落，圜扉鈴索鎮長閒。繡筵展、三臺星近，鏘玉韻珊珊。金尊灩、新醅方薦，薄暑初殘。政成時、歡餘客散，後園朱戶休關。度秋風、畫闌枕水，掛夜月、雕欄騎山。錦帳籠香，鸞釵按曲，琵琶雙轉語綿蠻。勸行□、傍眉黃氣，先報袞衣還。登庸際，應褒舊德，喜動天顏。
北山移文哨遍・哨遍
作者：王安中（宋）

世有達人，瀟灑出塵，招隱青霄際。終始追。遊覽老山棲。藐千金、輕脫如屣。彼假容江皋，濫巾雲嶽，纓情好爵欺松桂。觀向釋談空，尋真講道，巢由何足相擬。待詔書來起便騶馳。席次早焚烈芰荷衣。敲樸喧喧，牒訴匆匆，抗顏自喜。嗟明月高霞，石徑幽絕誰回睇。空悵猿驚處，淒涼孤鶴嘹唳。任列壑爭譏。眾蜂竦誚，林慚澗愧移星歲。方浪枻神京，騰裝魏闕，徘徊經過留憩。致草堂靈怒蔣侯麾。扃岫幌、驅煙勒新移。忍丹崖碧嶺重滓。鳴湍聲斷深谷，逋客歸何計。信知一逐浮榮，便喪素守，身成俗士。伯鸞家有孟光妻。豈逡巡、眷戀名利。
菩薩蠻
作者：王安中（宋）

中軍玉帳旌旗繞。吳鉤錦帶明霜曉。鐵馬去追風。弓聲驚塞鴻。分兵閒細柳。金字回飛奏。犒飲上恩濃。燕然思勒功。
御街行
作者：王安中（宋）

清霜飛入蓬萊殿。別進雲裘軟。卻回宸慮念多寒，詔語日邊親遣。冰蠶綿厚，金雕錦好，永夜縫宮線。紅旌絳旆迎星傳。喜氣歡聲遠。廟堂勳舊使臺賢，領袖坐中爭絢。天香馥郁，君恩歲歲，一醉春生面。
鷓鴣天
作者：王安中（宋）

茜霧紅雲捧建章。鳴珂星使渡銀潢。親將聖主如絲語，傳與陪都振鷺行。香嫋嫋，佩鏘鏘。昇平歌管趁飛觴。明時玉帳恩相續，清夜鈞天夢更長。
蝶戀花
作者：王安中（宋）

曲徑深叢枝嫋嫋。暈粉揉綿，破蕊烘清曉。十二番開寒最好。此花不惜春歸早。青女飛來紅翠少。特地芳菲，絕豔驚衰草。只殢東風終甚了。久長欲伴姮娥老。
蝶戀花
作者：王安中（宋）

巧剪明霞成片片。欲笑還顰，金蕊依稀見。拾翠人寒妝易淺。濃香別注唇膏點。竹雀喧喧煙岫遠。晚色溟濛，六出花飛遍。此際一枝紅綠眩。畫工誰寫銀屏面。
蝶戀花
作者：王安中（宋）

剪臘成梅天著意。黃色濃濃，對萼勻裝綴。百和薰肌香旖旎。仙裳應漬薔薇水。雪徑相逢人半醉。手摺低枝，擁髻雲爭翠。嗅蕊拈枝無限思。玉真未灑梨花淚。
蝶戀花
作者：王安中（宋）

青玉一枝紅類吐。粉頰愁寒，濃與胭脂傳。辨杏猜桃君莫誤。天姿不到風塵處。雲破月來花下住。要伴佳人，弄影參差舞。只有暗香穿繡戶。昭華一曲驚吹去。
蝶戀花
作者：王安中（宋）

雪霽花梢春欲到。餞臘迎春，一夜花開早。青帝回輿雲縹緲。鮮鮮金雀來飛繞。繡閣紗窗人窈窕。翠縷紅絲，鬥剪幡兒小。戴在花枝爭笑道。願人常共春難老。
蝶戀花
作者：王安中（宋）

穠豔夭桃春信漏。弄粉飄香，楓葉飛丹後。酒入冰肌紅欲透。無言不許群芳鬥。樓外何人揎翠袖。剪落金刀，插處濃雲覆。肯與劉郎仙去否。武陵迴路相思瘦。
蝶戀花
作者：王安中（宋）

翠袖盤花金拈線。曉炙銀簧，勸飲隨深淺。復幕重簾誰得見。餘醺微覺紅浮面。別喚清商開綺宴。玉管雙橫，抹起梁州遍。白苧歌前寒莫怨。湘梅萼裡春那遠。
蝶戀花
作者：王安中（宋）

千古銅臺今莫問。流水浮雲，歌舞西陵近。煙柳有情開不盡。東風約定年年信。天與麟符行樂分。帶緩球紋，雅宴催雲鬢。翠霧縈紆銷篆印。箏聲恰度秋鴻陣。
蝶戀花
作者：王安中（宋）

未帖宜春雙綵勝。手點酥山，玉筋人爭瑩。節過日長心自準。遲留碧瓦看紅影。樓外尖風吹鬢冷。一望平林，□□花相映落粉篩雲晴未定。朝酲只憑闌干醒。
一落索
作者：王安中（宋）

夢破池塘杳杳。情隨春草。尊前風味不勝清，賦白雪、幽蘭調。秀句銀鉤爭妙。殷勤東道。蠻箋傳與翠鬟歌，便買斷、千金笑。
一落索
作者：王安中（宋）

欲訪瑤臺蓬島。煙雲縹緲。清遊卻到鳳皇池，聽檀板、新聲妙。天上除書催早。人瞻元老。東風煙柳罩河堤，更何處、深春好。
木蘭花・玉樓春
作者：王安中（宋）

堯天雨露承新詔。珂馬風生趨急召。玉符曾將虎牙軍，金殿還升龍尾道。徵西鎮北功成早。仗鉞登壇今未老。樽前休更說燕然，且聽陽關三疊了。
玉蝴蝶
作者：王安中（宋）

御水轂紋風皺，畫橋橫處，沙路晴時。曲塢藏春，朱戶翠竹參差。過牆花、嬌無限思，籠檻柳、低不勝垂。海棠枝。為東君愛，未敢離披。遲遲。日華融麗，悠揚絲管，掩冉旌旗。喜入繁紅，坐來開盡不須吹。聽鶯遷、還思上苑，約鳳浴、應展新池。促歸期。燕飛蝶舞，特地熙熙。
水龍吟
作者：王安中（宋）

魏臺長樂坊西，畫橋倒影煙堤遠。東風與染，揉藍春水，灣環清淺。浴鷺翹莎，戲魚吹絮，落紅漂卷。為遊人盛蹤，蘭舟彩舫，飛輕棹、凌波面。樂事年來乍見。趁旌旗、谷鶯嬌囀。追隨況有，疏簾珠袖，濃香紺幰。蕭寺高亭，茂林斜照，且留芳宴。看韶華爛向，尊前放手，作梨花晚。
臨江仙
作者：王安中（宋）

六六雲從龍戲月，天顏帶笑嘗新。年年回首建溪春。香甘先玉食，珍寵在楓宸。賜品暫醒歌裡醉，延和行對臺臣。宮甌浮雪乳花勻。九重清晝永，宣坐議東巡。
小重山
作者：王安中（宋）

重舉金猊多炷香。仙方調絳雪，坐初嘗。醉鬟嬌捧不成行。顏如玉，玉碗共爭光。飛蓋莫催忙。歌檀臨閱處，緩何妨。遠山橫翠為誰長。人歸去，餘夢繞高唐。
小重山
作者：王安中（宋）

椽燭乘珠清漏長。醉痕衫袖溼，有餘香。紅牙雙捧旋排行。將歌處，相向更催妝。明月映東牆。海棠花徑密，迸流光。遲留春筍緩催湯。蘭堂靜，人已候虛廊。
江神子・江城子
作者：王安中（宋）

荷花遮水水漫溪。柳底垂。亂蟬嘶。舍轡何妨，臨水照征衣。一扇香風搖不盡，人念遠，意悽迷。騎鯨仙子已相知。數歸期。賦新詩。更想翟公，門外雀羅稀。陶令此襟塵幾許，聊欲向，北窗披。
徵招調中腔・徵招
作者：王安中（宋）

紅雲茜霧籠金闕。聖運葉、星虹佳節。紫禁曉風馥天香，奏九韶、帝心悅。瑤階萬歲蟠桃結。睿算永、壺天風月。日觀幾時六龍來，金縷玉牒告功業。
清平樂
作者：王安中（宋）

花時微雨。未減春分數。佔取簾疏花密處。把酒聽歌金縷。斜風輕度濃香。閒情正與春長。向晚紅燈入坐，嘗新青杏催觴。
清平樂
作者：王安中（宋）

花枝敧晚。過雨紅珠轉。欲共東君論繾綣。繁豔休將風捲。歸來凝思閒窗。寒花莫□微觴。解慢不成幽夢，燕泥驚落雕樑。
安陽好・憶江南
作者：王安中（宋）

安陽好，形勝魏西州。曼衍山河環故國，昇平歌鼓沸高樓。和氣鎮飛浮。籠畫陌，喬木幾春秋。花外軒窗排遠岫，竹間門巷帶長流。風物更清幽。
安陽好・憶江南
作者：王安中（宋）

安陽好，戟戶府居雄。白晝錦衣清宴處，鐵梁丹榭畫圖中。壁記舊三公。棠訟悄，池館北園通。夏夜泉聲來枕簟，春風花影透簾櫳。行樂興何窮。
安陽好・憶江南
作者：王安中（宋）

安陽好，物外佔天平。疊疊挼藍煙岫色，淙淙鳴玉晚溪聲。仙路馭風行。松路轉，丹碧照飛甍。金界花開常爛熳，雲根石秀小崢嶸。幽事不勝清。
安陽好・憶江南
作者：王安中（宋）

安陽好，泮水盛儒宮。金字照碑光射鬥，芸香書閣勢凌空。肅肅采芹風。來勸學，鄉袞首文翁。歲歲青衿多振鷺，人人彩筆競騰虹。九萬奮飛同。
安陽好・憶江南
作者：王安中（宋）

安陽好，耆舊跡依然。醉白垂楊低掠水，延松高檜老參天。曾映兩貂蟬。王謝族，蘭玉秀當年。畫隼朱輪人繼踵，丹臺碧落世多賢。簪紱看家傳。
安陽好・憶江南
作者：王安中（宋）

安陽好，負郭相君園。綠野移春花自老，平泉醒酒石空存。月館對風軒。人選勝，幽徑破苔痕。擁砌翠筠侵坐冷，穿亭玉溜落池喧。歸意黯重門。
安陽好・憶江南
作者：王安中（宋）

安陽好，曲水似山陰。咽咽清泉巖溜細，彎彎碧甃篆痕深。永晝坐披襟。紅袖小，歌扇畫泥金。鴨綠波隨雙葉轉，鵝黃酒到十分斟。重聽繞樑音。
安陽好・憶江南
作者：王安中（宋）

安陽好，□□又翬飛。撥壠旋栽花密密，著行重接柳依依。鴛瓦蕩晴輝。池面渺，相望是榮歸。兩世風流今可見，一門恩數古來稀。誰與賦緇衣。
安陽好・憶江南
作者：王安中（宋）

安陽好，千古鄴臺都。繐帳歌人春不見，金樓夢鳳夜相呼。輦路舊縈紆。閒引望，漳水繞城隅。暗有漁樵收故物，誰將宮殿點新圖。平野漫煙蕪。
破子清平樂・清平樂
作者：王安中（宋）

煙雲千里。一抹西山翠。碧瓦紅樓山對起。樓下飛花流水。錦堂風月依然。後池蓮葉田田。縹緲貫珠歌裡，從容倒玉尊前。
小重山
作者：王安中（宋）

碧藕花風入袖香。涓涓清露浥，玉肌涼。折花無語傍橫塘。隨折處，一寸萬絲長。還更擘蓮房。蓮心真個苦，似離腸。凌波新恨盡難忘。分攜也，觸事著思量。
虞美人
作者：王安中（宋）

星郎才思生雕管。四海聲名滿。尊前新唱更新妍。況有玉人相勸、拚酡顏。芙蓉幕下同時客。年少那重得。且尋幽夢賦高唐。莫為浮名容易、卻相妨。
虞美人
作者：王安中（宋）

清商初入昭華琯。宮葉秋聲滿。草麻初罷月蟬娟。想見明朝喜色、動天顏。持杯滿勸龍頭客。榮遇時方得。詞源三峽瀉瞿塘。便是醉中宣去、也無妨。
虞美人
作者：王安中（宋）

文昌郎自文無比。風露行千里。試尋天上使星看。卻見錦衣白晝、過鄉關。邊城落照孤鴻外。聯璧人相對。應吟紅葉送清秋。向我舊題詩處、更重遊。
卜算子
作者：王安中（宋）

客舍兩三花，並臉開清曉。一朵涓涓韻已高，一朵纖纖嫋。誰與插斜紅，擁髻爭春好。此意遙知夢已傳，月落前村悄。
一落索
作者：王安中（宋）

塞柳未傳春信。霜花侵鬢。送君西去指秦關，看日近、長安近。玉帳同時英俊。合離無定。路逢新雁北來歸，寄一字、燕山問。
臨江仙
作者：王安中（宋）

鳳撥鵾弦鳴夜永，直疑人在潯陽。輕雲薄霧隔新妝。但聞兒女語，倏忽變軒昂。且看金泥花那面，指痕微印紅桑。幾多餘暖與真香。移船猶自可，卷箔又何妨。
浣溪沙
作者：王安中（宋）

宮纈慳裁翡翠輕。文犀松串水晶明。颭風新樣稱娉婷。帶笑緩搖春筍細，障羞斜映遠山橫。玉肌無汗暗香清。
卜算子
作者：王安中（宋）

燕尾道冠兒，蟬翼生衫子。敧枕看書臥北窗，簟展瀟湘水。團扇弄薰風，皓質添涼意。誰與文君作粉真，只此蓮花是。
洞仙歌
作者：王安中（宋）

深庭夜寂，但涼蟾如晝。鵲起高槐露華透。聽曲樓玉管，吹徹伊州，金釧響，軋軋朱扉暗釦。迎人巧笑道，好個今宵，怎不相尋暫攜手。見淡淨晚妝殘，對月偏宜，多情更、越饒纖瘦。早促分飛霎時休，便恰似陽臺，夢雲歸後。
失調名
作者：王安中（宋）

笑時眼迷青意貼，行時鞋露繡旁相。
點絳唇
作者：王安中（宋）

峴首亭空，勸君休墮羊碑淚。宦遊如寄。且伴山翁醉。說與鮫人，莫解江皋佩。將歸思。暈紅縈翠。細織迴文字。
菩薩蠻
作者：王安中（宋）

雨零花晝春杯舉。舉杯春晝花零雨。詩令酒行遲。遲行酒令詩。滿斟猶換盞。盞換猶斟滿。天轉月光圓。圓光月轉天。
菩薩蠻
作者：王安中（宋）

綠箋長寫新成曲。曲成新寫長箋綠。豪句逞才高。高才逞句豪。美容歌皓齒。齒皓歌容美。香篆小花團。團花小篆香。
菩薩蠻
作者：王安中（宋）

玉纖傳酒浮香菊。菊香浮酒傳纖玉。弦管沸歡筵。筵歡沸管絃。出簾珠袖蔌。蔌袖珠簾出。眉暈淺山低。低山淺暈眉。
菩薩蠻
作者：王安中（宋）

浦煙迷處回蓮步。步蓮回處迷煙浦。羅綺媚橫波。波橫媚綺羅。細眉雙拂翠。翠拂雙眉細。歌意任情多。多情任意歌。
點絳唇
作者：張繼先（宋）

小小葫蘆，生來不大身材矮。子兒在內。無口如何怪。藏得乾坤，此理誰人會。腰間帶。臣今偏愛。勝掛金魚袋。
憶桃源
作者：張繼先（宋）

長生之話口相傳。求丹金液全。混成一物作神仙。丁寧說與賢。休嚥氣，莫胡言。豈知造化玄。用鉛投汞汞投鉛。分明顛倒顛。
憶桃源
作者：張繼先（宋）

白雲堆裡採芙蓉。枝枝香豔濃。靈龜畔岸起祥風。樓高十二重。黃金殿，碧雲籠。丹砂透頂紅。神機運處鬼神通。清真達上宮。
臨江仙
作者：張繼先（宋）

莫怪精神都素淡，全諳千載松頭。羽人幽意苦相投。殷勤爭點寫，展轉動吟酬。況有咸陽兄弟事，教人聞見忘憂。我生曾是眷仙標。一從揮灑後，相繼未能休。
臨江仙
作者：張繼先（宋）

自古清真靈妙降，安妃來就楊君。因緣冥會異常倫。仙風聊設相，真道本無親。惟有元規能訪問，深將此意相聞。大家宜賞綴新文。免教塵世士，誚笑上天人。
臨江仙
作者：張繼先（宋）

蠢動含靈天賦與，逍遙性分元均。莫生異見亂吾真。只今中有主，渾與化為人。那更徽詞清徹底，輕埃欲染無因。惟應得此便凝神。百魔鹹息戰，六道永停輪。
沁園春
作者：張繼先（宋）

劫運將新，天書降恩，聖師命魔。正陰陽錯忤，鬼神淆混，依憑城市，綿亙山河。殺氣閉空，陰容奪晝，萬姓罹殃日已多。青城上，見琉璃高座，忽起巍峨。群妖忿怒揚戈。競奔走、攻山若舞梭。感神光一瞬，龍催虎陷，威音一動，電掣霆呵。立活化民，攝邪歸正，生息熙熙享太和。風雲靜，見天連碧漢，月浸澄波。
沁園春
作者：張繼先（宋）

真一長存，太虛同體，妙門自開。既混元初判，兩儀佈景，復還根本，全籍靈臺。浩氣衝開，穀神滋化，漸覺神光空際來。幽絕處，聽龍吟虎嘯，驀地風雷。奇哉。妙道難猜。鮮點化、愚迷成大材。試與君說破，分明狀似，蚌含淵月，秋兔懷胎。壯志男兒，當年高士，莫把身心惹世埃。功成後，任身居紫府，名列仙階。
沁園春
作者：張繼先（宋）

急急修行，細算人生，能有幾時。任萬般千種風流好，柰一朝身死，不免拋離。驀地思量，死生事大，使我心如刀劍揮。難留住，那金烏箭疾，玉兔梭飛。早覺悟、莫教遲。我清淨、誰能婚少妻。便假饒月裡，姮娥見在，從他越國，有貌西施。此個風流，更無心戀，且放寬懷免是非。蓬萊路，仗三千行滿，獨跨鸞歸。
沁園春
作者：張繼先（宋）

況有夷途，正透元關，眾所共傳。願萬魔披散，諸塵蕩盡，琴心和雅，天性清圓。未信凡流，可回高步，留戀形聲情更延。真訊息，定如何喚醒，聊證言詮。雖由宿命因緣。達士何曾無慨然。算盡專為妙，閒多樂少，一成瀟灑，永絕憂煎。影照澄潭，聲流虛谷，業火消亡睹瑞蓮。安平泰，看堅完如地，長久如天。
滿庭芳
作者：張繼先（宋）

閒裡工夫，無中妙用，切休擬議參詳。龍降虎伏，真土自中黃。行動起居寢食，隨緣度、莫動真陽。歸根處，神凝脈住，玉界發天光。風高，鵬翼遠，水深舟運，物理昭彰。但明心是道，專役天罡。信口呼神招鬼，和暘谷、不是顛狂。痴迷者，風霆在手，應用反乖張。
滿庭芳
作者：張繼先（宋）

心境雙清，古今同樂，勝緣休道無媒。天門高妙，應仗至人開。豈比尋常意緒，方寸地、不貯纖埃。仍須信，金堅石確，一志斷無回。真元，真可愛，真師真友，且喜無猜。就中更脫灑，不顧形骸。可是正容而悟，憑真趣、改易凡胎。神明會，塵纓世網，莫共話由來。
滿庭芳
作者：張繼先（宋）

調理三關，安和四體，靜無憂擾相煎。太微冥契，元始語諸仙。玉宇重修妙典，西臺□、南嶽題篇。崇□好，身田在世，心向太清天。雲邊。曾降聖，金壇夜拜，高駕留連。論瓊華靈液，形與神全。形體須憑妙氣，神來舍、黃闕丹田。真精旨，明光輔相，天地保長年。
洞仙歌
作者：張繼先（宋）

孤峰絕頂，更無人能到。萬里虛空沒邊徼。正秋高景靜，霧掃雲收，風露裡，惟有月華高照。浮生紛過客，好天良夜，醉舞狂歌錯昏曉。有誰知、一性圓滿恆河，亙萬古、光明不老。競對月、論利與談名，全不想駒陰，暗催年少。
漁家傲
作者：張繼先（宋）

草草開尊資一笑。微生病苦隨緣了。友義交情如地厚。心相照。今人莫遣前人誚。燈火熒熒山悄悄。芝蘭佳氣松筠茂。得便盤桓塵世表。香初透。鄰雞且莫催清曉。
更漏子
作者：張繼先（宋）

固元精，收聽視。物外身無此地。接子謬，季真非。無為翻有為。但心虛，教腹實。密與寥天為一。華陽洞，廣寒宮。人人方寸中。
更漏子
作者：張繼先（宋）

是和非，雙打過。免共相魔生火。談有相，損頑空。齋居看望中。聖賢風，行處在。巧智爭如休賣。詩與酒，且乘閒。隨緣發笑顏。
更漏子
作者：張繼先（宋）

誦真經，期萬過。未滅無明心火。宜回首，探真空。融怡淡漠中。自古人，何處在。謾記聲名沽賣。拋塵累，養清閒。瓊漿自駐顏。
瑤臺月
作者：張繼先（宋）

天開景運。記建武中興，炎劉重盛。明良際會，八表風調雨順。任一時、嶽降生申，正千載、河清誕聖。祥雲擁，流霞映。飛仙拱，魁星炯。佳應是、師真毓瑞，人天交慶。蘅薇香滿元宵景。耀天目、神光如鏡。見龍章鳳質，降伏群魔歸正。稟玄元、立教開先，悟至道、心空神領。昌元嗣，明真鏡。同無有，怡清淨。綿永度，三途六道，神仙同證。
喜遷鶯
作者：張繼先（宋）

深源密塢，問牧豎樵童，俱迷方所。蓬藋縱橫，龍蛇出沒，玉峽攙空無路。不戀雁塔榮名，解守魚淵寒素。這勤苦。但堅心自有，神靈呵護。猛悟。無回顧。一點虛明，萬劫無今古。胎息根深，靈泉穴秘，靜裡運調陽火。莫問地久天長，管取收因結果。休輕負。把天谷真機，與君說破。
喜遷鶯
作者：張繼先（宋）

情纏識縛，歡時人不悟，酒中真樂。縱慾招愆，迷心失行，卻道為他狂藥。須信醉舞狂歌，也有良知真覺。無倚泊。任暖氣同流，三關三絡。落魄。清閒客。醉鄉深處，風月長酬酢。空花消亡，光明顯露，人我自皆忘卻。不問市醞村醪，儘可淺斟低酌。從鄙薄。競口口談醒，言言成錯。
雪夜漁舟
作者：張繼先（宋）

晚風歇。謾自棹扁舟，順流觀雪。山聳瑤峰，林森玉樹，高下盡無分別。性情澄徹。更沒個、故人堪說。恍然身世，如居天上，水晶宮闕。萬塵聲影絕。透塵空無外，水天相接。浩氣衝盈，真宮深厚，永夜不愁寒冽。愧憐鄙劣。只解道、赴炎趨熱。停橈失笑，知心都付，野梅江月。
春從天上來
作者：張繼先（宋）

王土平平。正海息波瀾，嶽斂雲煙。三景虛明，八表澄清，一月普照諸天。有流霞洞煥，映黍珠、徐下空玄。絕形言。見千真拱極，萬氣朝元。當時鶴鳴夜半，感真符寶篆，特地清傳。碧湛龍文，紅凝龜篆，絳衣舞鬣蹁躚。計功成果就，無真教、郭景飛仙。已千年。亙燈燈續焰，光朗無邊。
風入松
作者：張繼先（宋）

深耕易耨寸田中。看真個英雄。夜來猶上星臺望，全不厭、水綠雲紅。便是清交素友，頻相視、笑晴空。玉階瑤甃翠重重。帶萱草蔥蔥。流霞盡飲何辭醉，更休數、塵裡千鍾。曉夜朝元去也，怎忍舍、大夫松。
摸魚兒
作者：張繼先（宋）

甚山靈、鬥奇誇巧，懸峰遙獻形似。倉船爐灶無封閉，零落車羅機履。山臨水。任甕杵、轆轤廄架俱閒毀。床棺塵委。更樂隱棋休，料閒真隱，三教忘賓主。人都語，二十四巖佳致。來往溯流觀指。目前景相紛虛幻，神仙家在何許。君莫取。這身世、山林朝市隨緣遇。休論詭異。但總絕情緣，一空妍醜，覿面先尋你。
惜時芳・思歸樂
作者：張繼先（宋）

虛心勁節爭蕭散。無冬夏、鉤闌側畔。霜風雪色沈沈晚。殘不了、細枝纖幹。情中意裡塵沙恨。試與聆、絃歌急慢。無嫌青翠開青眼。相看似、太原家慣。
清平樂
作者：張繼先（宋）

天先天后。真土藏靈秀。妙用自然循火候。節節薰烝教透。不分龍麝檀沈。都能入鼻通心。待得煙訊息住，渾身變見真金。
蘇幕遮
作者：張繼先（宋）

先天生，後天久。道有真詮，諦聽當時受。恰是迷天迷望鬥。只恐微軀，薄倖隨枯朽。
蘇幕遮
作者：張繼先（宋）

抱孤琴，彈小操。獨坐幽軒，盡日無人到。惟樂煙霞長嘯傲。明月清風，今古長為道。識乾坤，知牝牡。懶共塵勞，汨汨爭奔走。愛殺高眠消白晝。一任他家，玉兔金烏走。
西江月
作者：張繼先（宋）

蓬戶橫開岑寂，寒窗側映清暉。竹風偷入五香幃。還有好音相惠。須信毫芒可入，明珠胎裡忘機。宵征夜宴是和非。月府仙人無愧。
南鄉子
作者：張繼先（宋）

無奈這群迷。味色聲中若系羈。盡任改頭兼換面，何悲。不染伊時不管伊。春去又秋兮。莫遣空逾十二時。好把自然真妙旨，修為。塵事縈仍道甚希。
南鄉子
作者：張繼先（宋）

久不上春臺。直待將身跨九垓。懶向人間深有謂，氛埃。難趁邪風傷聖胎。水欄映山齋。賞遍從容首自回。長謝故人書曲意，徽哉。贏得腰琴拂袂來。
望江南・憶江南
作者：張繼先（宋）

楸枰靜，黑白兩奩均。山水最宜情共樂，琴書贏得道相親。一局一番新。松影裡，輕度幾回春。隨分也曾施手段，爭先還恐費精神。長是暗饒人。
望江南・憶江南
作者：張繼先（宋）

西源好，仙構佔仙峰。一鶴性靈清我宇，萬龍風雨亂霜空。高靜太疏慵。天地樂，山水靜流通。行坐臥憐塵外景，虛空寂是道家風。非細樂相從。
望江南・憶江南
作者：張繼先（宋）

西源好，龍首虎頭高。風雨每掀清宇宙，林巒長似湧波濤。吟詠有詩豪。成大樂，美稱適相遭。醮鬥清筵投羽札，啟元喜會執金刀。身淨隔紛騷。
望江南・憶江南
作者：張繼先（宋）

西源好，巖館鑿松厓。五斗洞前斟玉斝，半酣窗外撫金盃。無累自悠哉。青翠色，玉竹自新栽。風到莫來搖老木，雨霖時復洗圓苔。如此惱詩才。
望江南・憶江南
作者：張繼先（宋）

西源好，春日日初長。不看人間三月景，常思天上萬花香。幽賞一時狂。歌笑也，空洞大歌章。千景淨來風谷秀，三雲歸後月林光。沈麝似蘭香。
望江南・憶江南
作者：張繼先（宋）

西源好，迎夏灑炎風。紅錦石邊憐一派，老張巖上戀群峰。時得化龍筇。琴振玉，曉色倚梧桐。黼黻文章朝內盛，山川林木野亭空。朱火煥明中。
望江南・憶江南
作者：張繼先（宋）

西源好，秋景道人憐。時至自然天氣肅，夜涼猶喜月華圓。長嘯碧崖顛。須信酒，難別詠歌邊。是處伐薪為炭後，此時嘗稻慶豐年。童子舞胎仙。
望江南・憶江南
作者：張繼先（宋）

西源好，冬日雪中松。攜手石壇承愛景，靜觀天地入清宮。恰似大茅峰。襟袂冷，琴裡意濃濃。吹月洞簫含碧玉，動人佳趣轉黃鍾。情緒發於中。
望江南・憶江南
作者：張繼先（宋）

西源好，幽徑不成斜。山谷隱連無改色，池塘空靜默無瑕。人釣水之涯。仙舫小，人慾盼君家。歸棹日回如覽鏡，放船星落似乘槎。風雨亂寒沙。
望江南・憶江南
作者：張繼先（宋）

西源好，神洞自相求。傍水墾田流澗急，砍山開徑小花浮。蹤跡舊人留。忘萬物，爽氣白雲收。司命暫曾尋寢靜，紫陽真是步條幽。思繼此公遊。
望江南・憶江南
作者：張繼先（宋）

西源好，人在水晶宮。長願玉津名濯鼎，恰如龍井到天峰。的的好遺風。清徹底，豈忤李唐隆。自浸巖前崖石潔，不籠天外嶺雲濃。澄徹瑩懷中。
望江南・憶江南
作者：張繼先（宋）

西源好，雨霽斂紅紗。碧水靜搖招釣叟，綠苔寒迫起漁家。攜駕會春茶。風浩浩，錦蔭石屏華。濯鼎上方敲翠竹，轆轤西去碎丹砂。休問樂津涯。
望江南・憶江南
作者：張繼先（宋）

西源好，還向觀庭西。拚晚菊明方丈外，傍寒梅放六花飛。三鶴會同時。清淨宇，處一貫無為。戴月夜中仍是別，銜香原上不須迷。於此振衣歸。
減字木蘭花
作者：張繼先（宋）

嚴寒冬月。前日陽生幾降雪。松柏凌霄。森聳庭中嘆後凋。昔人猶豫。身入山林深靜處。今古同符。好趁笙歌且自娛。
江神子・江城子
作者：張繼先（宋）

彩雲樓閣瑞煙平。雨初晴。月朧明。夜靜天風，吹下步虛聲。何處朝元歸去晚，雙鳳小，五雲輕。落花流水兩關情。恨無憑。夢難成。倚遍闌干，依舊楚風清。露滴松梢人靜也，開寶篆，誦黃庭。
鵲橋仙
作者：張繼先（宋）

神清心妙，山長水遠，有分何年瞻望。晴空一月彩雲飛，又起我、無窮想像。一陽門徑，九華恩露，惟願分明指向。竹風頻起紫微煙，似有意、許歸吾黨。
水調歌頭
作者：張繼先（宋）

高真留妙訣，達士濟群迷。心清行潔，天人凡聖盡皈依。不在搬精運氣，不在飛罡躡鬥，心亂轉狐疑。但要除邪妄，心地合神祗。悟真空，離世網，絕關機。養吾浩氣，驅雷役電震天威。混合百神歸一，一念通天徹地，方始了無為。叱吒生風雨，玩世挾明時。
度清霄
作者：張繼先（宋）

一更一點一更初。城門半掩行人疏。茅庵瀟灑一事無。孤燈相對光清虛。蒲團安穩身不拘。跏趺大坐心如如。月輪微出天東隅。空中露出無名珠。
度清霄
作者：張繼先（宋）

二更二點二更深。宮鍾聲絕夜沈沈。明月滿天如寫金。同光共影無昏沈。起來閒操無絃琴。聲高調古驚人心。琴罷獨歌還獨吟。松風澗水俱知音。
度清霄
作者：張繼先（宋）

三更三點三更中。煙開霧斂靜無風。月華迸入水晶宮。四方上下同一空。光明遍轉華胥同。千古萬古無初終。鐵蛇飛舞如流虹。倒騎白鳳遊崆峒。
度清霄
作者：張繼先（宋）

四更四點四更長。迎午迸鼠心不忙。丹爐伏火生新香。群陰剝盡回真陽。金娥木父歡相當。醍醐次進無停觴。主賓倒置情不傷。更闌別去還相忘。
度清霄
作者：張繼先（宋）

五更五點五更殘。青冥風露逼人寒。扶桑推出紅銀盤。城門依舊聲塵喧。明暗二景交相轉。生來死去紛易換。道人室中天宇寬。日出三竿萬啟關。
度清霄
作者：張繼先（宋）

獨自行兮獨自坐。獨自歌兮獨自和。日日街頭走一過。我不識吾誰識我。人間旦暮自四時。玄中訊息不推移。覿面相呈知不知。知時自唱羅羅哩。
望江南・憶江南
作者：張繼先（宋）

秋夜事，月裡竹亭亭。清籟與誰喧池水，微風遣我下簷楹。圓缺若為情。終南道，累寄笑歌聲。丹闕夜涼通馬去，黃河天曉照舟橫。聯轡去還成。
賀新郎
作者：葉夢得（宋）

睡起啼鶯語。掩青苔、房櫳向晚，亂紅無數。吹盡殘花無人見，惟有垂楊自舞。漸暖靄、初回輕暑。寶扇重尋明月影，暗塵侵、尚有乘鸞女。驚舊恨，遽如許。江南夢斷橫江渚。浪黏天、葡萄漲綠，半空煙雨。無限樓前滄波意，誰採蘋花寄取。但悵望、蘭舟容與。萬里雲帆何時到，送孤鴻、目斷千山阻。誰為我，唱金縷。
水調歌頭
作者：葉夢得（宋）

渺渺楚天闊，秋水去無窮。兩淮不辨牛馬，輕浪舞迴風。獨倚高臺一笑，圉圉游魚來往，還戲此波中。危欄對千里，落日照澄空。子非我，安知我，意真同。鵬飛鯤化何有，滄海漫衝融。堪笑磻溪遣老，白首直鉤溪畔，歲晚忽衰翁。功業竟安在，徒自兆非熊。
水調歌頭
作者：葉夢得（宋）

霜降碧天靜，秋事促西風。寒聲隱地，初聽中夜入梧桐。起瞰高城回望，寥落關河千里，一醉與君同。疊鼓鬧清曉，飛騎引雕弓。歲將晚，客爭笑，問衰翁。平生豪氣安在，沈領為誰雄。何似當筵虎士，揮手絃聲響處，雙雁落遙空。老矣真堪愧，回首望雲中。
水調歌頭
作者：葉夢得（宋）

江海渺千里，飄蕩嘆流年。等閒匹馬相過，乘興卻け然。十載悲歡如夢，撫掌驚呼相語，往事盡飛煙。此會真難偶，此醉且留連。酒方半，誰輕使，動離弦。我歌未闋公去，明日復山川。空有高城危檻，縹緲當筵清唱，餘響落尊前。細雨黃花後，飛雁點遙天。
水調歌頭
作者：葉夢得（宋）

修眉掃遙碧，清鏡走回流。堤外柳煙深淺，碧瓦起朱樓。分付平雲千里，包卷騷人遺思，春色入簾鉤。桃李盡無語，波影動蘭舟。念謝公，平生志，在滄洲。登臨漫懷風景，佳處每難酬。卻嘆從來賢士，如我與公多矣，名跡竟誰留。惟有尊前醉，何必問消憂。
水調歌頭
作者：葉夢得（宋）

今古幾流轉，身世兩奔忙。那知一丘一壑，何處不堪藏。須信超然物外，容易扁舟相踵，分佔水雲鄉。雅志真無負，來日故應長。問騏驥，空矯首，為誰昂。冥鴻天際，塵事分付一輕芒。認取騷人生此，但有輕蓬短楫，多制芰荷裳。一笑陶彭澤，千載賀知章。
水調歌頭
作者：葉夢得（宋）

河漢下平野，香霧卷西風。倚空千嶂橫起，銀闕正當中。常恨年年此夜，醉倒歌呼誰和，何事偶君同。莫恨歲華晚，容易感梧桐。攬清影，君試與，問天公。遙知玉斧初斫，重到廣寒宮。付與孤光千里，不遣微雲點綴，為我洗長空。老去狂猶在，應未笑衰翁。
水調歌頭
作者：葉夢得（宋）

秋色漸將晚，霜信報黃花。小窗低戶深映，微路繞敧斜。為問山翁何事，坐看流年輕度，拚卻鬢雙華。徙倚望滄海，天淨水明霞。念平昔，空飄蕩，遍天涯。歸來三徑重掃，松竹本吾家。卻恨悲風時起，冉冉雲間新雁，邊馬怨胡笳。誰似東山老，談笑靜胡沙。
八聲甘州
作者：葉夢得（宋）

故都迷岸草，望長淮、依然繞孤城。想烏衣年少，芝蘭秀髮，戈戟雲橫。坐看驕兵南渡，沸浪駭奔鯨。轉盼東流水，一顧功成。千載八公山下，尚斷崖草木，遙擁崢嶸。漫雲濤吞吐，無處問豪英。信勞生、空成今古，笑我來、何事愴遺情。東山老，可堪歲晚，獨聽桓箏。
八聲甘州
作者：葉夢得（宋）

又新正過了，問東風、訊息幾時來。笑春工多思，留連底事，猶未輕回。應為瑤刀裁翦，容易惜花開。試向湖邊望，幾處寒梅。好是綠莎新徑，剩安排芳意，特地重栽。便從今追賞，莫遣暫停杯。有千株、深紅淺白，倩緩歌、急管與相催。憑看取，暖煙細靄，先到高臺。
八聲甘州
作者：葉夢得（宋）

問浮家泛宅，自玄真、去後有誰來。漫煙波千頃，雲峰倒影，空翠成堆。可是溪山無主，佳處卻徘徊。暮雨卷晴野，落照天開。老去餘生江海，伴遠公香火，猶有宗雷。便何妨元亮，攜酒間相陪。寄清談、芒鞋筇杖，更盡驅、風月入尊罍。江村路，我歌君和，莫棹船回。
八聲甘州
作者：葉夢得（宋）

寄知還倦鳥，對飛雲、無心兩難齊。漫飄然欲去，悠然且止，依舊山西。十畝荒園未遍，趁雨卻鋤犁。敢忘鄰翁約，有酒同攜。況是巖前新創，帶小軒橫絕，松桂成蹊。試憑高東望，雲海與天低。送滄波、浮空千里，照斷霞、明滅卷晴霓。君休笑，此生心事，老更沈迷。
念奴嬌
作者：葉夢得（宋）

故山漸近，念淵明歸意，け然論誰。歸去來兮秋已老，松菊三徑猶存。稚子歡迎，飄飄風袂，依約舊衡門。琴書蕭散，更欣有酒盈尊。惆悵萍梗無根，天涯行已遍，空負田園。去矣何之窗戶小，容膝聊倚南軒。倦鳥知還，晚雲遙映，山氣欲黃昏。此還真意，故應欲辨忘言。
念奴嬌
作者：葉夢得（宋）

洞庭波冷，望冰輪初轉，滄海沈沈。萬頃孤光雲陣卷，長笛吹破層陰。洶湧三江，銀濤無際，遙帶五湖深。酒闌歌罷，至今鼉怒龍吟。回首江海平生，漂流容易散，佳期難尋。縹緲高城風露爽，獨倚危欄重臨。醉倒清尊，姮娥應笑，猶有向來心。廣寒宮殿，為予聊借瓊林。
念奴嬌
作者：葉夢得（宋）

雲峰橫起，障吳關三面，真成尤物。倒捲回潮目盡處，秋水黏天無壁。綠鬢人歸，如今雖在，空有千莖雪。追尋如夢，滿餘詩句猶傑。聞道尊酒登臨，孫郎終古恨，長歌時發。萬里雲屯瓜步晚，落日旌旗明滅。鼓吹風高，畫船遙想，一笑吞窮髮。當時曾照，更誰重問山月。
滿庭芳
作者：葉夢得（宋）

麥隴如雲，清風吹破，夜來疏雨才晴。滿川菸草，殘照落微明。縹渺危欄曲檻，遙天盡、日腳初平。青林外，參差暝靄，縈帶遠山橫。孤城。春雨過，綠陰是處，時有鶯聲。問落絮遊絲，畢竟何成。信步蒼苔繞遍，真堪付、閒客閒行。微吟罷，重回皓首，江海渺遺情。
滿庭芳
作者：葉夢得（宋）

楓落吳江，扁舟搖盪，暮山斜照催晴。此心長在，秋水共澄明。底事經年易判，驚遺恨、悄悄難平。臨風處，佳人萬里，霜笛與誰橫。長城。誰敢犯，知君五字，元有詩聲。笑茅舍何時，歸計真成。綠鬢朱顏老盡，柴車在、行即終行。聊相待，狂歌醉舞，雖老未忘情。
滿庭芳
作者：葉夢得（宋）

一曲離歌，煙村人去，馬頭微雪新晴。隔年光景，回首近清明。斷送殘花又老，春波淨、湖水初平。誰重到，雕闌盡日，遙想畫橋橫。高城。凝望久，何人為我，重唱餘聲。問桃李如今，幾處陰成。老去從遊似夢，尊前事、空有經行。猶能記，殷勤寄語，多謝故人情。
滿江紅
作者：葉夢得（宋）

一朵黃花，先催報、秋歸訊息。滿芳枝凝露，為誰裝飾。便向尊前拚醉倒，古今同是東籬側。問何須、特地賦歸來，拋彭澤。回首去，年時節。開口笑，真難得。史君今郡更，自成行客。霜鬢不辭重插滿，他年此會何人憶。記多情、曾伴小闌干，親攀摘。
滿江紅
作者：葉夢得（宋）

雪後郊原，煙林靜、梅花初坼。春欲半，猶自探春訊息。一眼平蕪看不盡，夜來小雨催新碧。笑去年、攜酒折花人，花應識。蘭舟漾，城南陌。雲影淡，天容窄。繞風漪十頃，暖浮晴色。恰似槎頭收釣處，坐中仍有江南客。問何如、雨槳下苕溪，吞雲澤。
應天長
作者：葉夢得（宋）

松陵秋已老，正柳岸田家，酒醅初熟。鱸膾蓴羹，萬里水天相續。扁舟凌浩渺，寄一葉、暮濤吞沃。青箬笠，西塞山前，自翻新曲。來往未應足。便細雨斜風，有誰拘束。陶寫中年，何待更須絲竹。鴟夷千古意，算入手、比來尤速。最好是，千點雲峰，半篙澄綠。
定風波
作者：葉夢得（宋）

破萼初驚一點紅。又看青子映簾櫳。冰雪肌膚誰復見。清淺。尚餘疏影照晴空。惆悵年年桃李伴。腸斷。只應芳信負東風。待得微黃春亦暮。煙雨。半和飛絮作濛濛。
定風波
作者：葉夢得（宋）

渺渺空波下夕陽。睡痕初破水風涼。過雨歸雲留不住。何處。遠村煙樹半微茫。莫笑經年人老矣。歸計。得遲留處也何妨。老子興來殊不淺。簾卷。更邀明月坐胡床。
定風波
作者：葉夢得（宋）

千步長虹跨碧流。兩山浮影轉螭頭。付與詩人都總領。風景。更逢仙客下瀛洲。嫋嫋涼風吹汗漫。平岸。遙空新卷絳河收。卻怪姮娥真好事。須記。探支明月作中秋。
定風波
作者：葉夢得（宋）

斜漢初看素月流。坐驚金餅出雲頭。華髮蕭然吹素領。光景。何妨分付屬滄洲。莫待霜花飄爛漫。蘋岸。更憑佳句盡拘收。解與破除消萬事。猶記。一尊同得二年秋。
江城子
作者：葉夢得（宋）

碧潭浮影蘸紅旗。日初遲。漾晴漪。我欲尋芳，先遣報春知。盡放百花連夜發，休更待，曉風吹。滿攜尊酒弄繁枝。與佳期。伴群嬉。猶有邦人，爭唱醉翁詞。應笑今年狂太守，能痛飲，似當時。
江城子
作者：葉夢得（宋）

翩遷飛舞半空來。曉風催。巧縈迴。野曠天遙，回望興悠哉。欲問玉京知遠近，試攜手，上高臺。雲濤無際卷崔嵬。斂浮埃。照瓊瑰。點綴林花，真個是多才。說與化工留妙手，休盡放，一時開。
江城子
作者：葉夢得（宋）

芙蓉開過雨初晴。曲池平。畫橋橫。耿耿銀河，遙下蘸空明。一舸吳松歸未得，聊共住，小蓬瀛。問君何事引前旌。趣歸程。背高城。魚鳥三年，誰道總無情。試遣他年歌此曲，應尚記，別時聲。
江城子
作者：葉夢得（宋）

生涯何有但青山。小溪灣。轉潺湲。投老歸來，終寄此山間。茅舍半敧風雨橫，荒徑晚，亂榛菅。強扶衰病上巉巔。水雲閒。伴躋攀。湖海蒼茫，千里在吳關。漫有一杯聊自醉，休更問，鬢毛斑。
江城子
作者：葉夢得（宋）

甘泉祠殿漢離宮。五雲中。渺難窮。永漏通宵，壺矢轉金銅。曾從鈞天知帝所，孤鶴老，寄遼東。強扶衰病步龍鍾。雪花濛。打窗風。一點青燈，惆悵伴南宮。惟有史君同此恨，丹鳳□，水雲重。
江城子
作者：葉夢得（宋）

銀濤無際卷蓬瀛。落霞明。暮雲平。曾見青鸞、紫鳳下層城。二十五絃彈不盡，空感慨，惜餘情。蒼梧煙水斷歸程。卷霓旌。為誰迎。空有千行，流淚寄幽貞。舞罷魚龍雲海晚，千古恨，入江聲。
竹馬兒
作者：葉夢得（宋）

與君記，平山堂前細柳，幾回同挽。又征帆夜落，危檻依舊，遙臨雲巘。自笑來往匆匆，朱顏漸改，故人俱遠。橫笛想遺聲，但寒松千丈，傾崖蒼蘚。世事終何已，田陰縱在，歲陰仍晚。稽康老來尤懶。只要蓴羹菰飯。卻欲便買茅廬，短篷輕楫，尊酒猶能辦。君能過我，水雲聊為伴。
浣溪沙
作者：葉夢得（宋）

小雨初回昨夜涼。繞籬新菊已催黃。碧空無際卷蒼茫。千里斷鴻供遠目，十年芳草掛愁腸。緩歌聊與送瑤觴。
浣溪沙
作者：葉夢得（宋）

睡粉輕消露臉新。醉紅初破玉肌勻。尊前留得兩州春。剩挽雕盤敧醉帽，重催飛騎走紅塵。十年蘭茝笑騷人。
浣溪沙
作者：葉夢得（宋）

荷葉荷花水底天。玉壺冰酒釀新泉。一歡聊復記他年。我亦故山歸去客，與君分手暫流連。佳人休唱好因緣。
浣溪沙
作者：葉夢得（宋）

休笑山翁不住山。二年偷向此中閒。歸來贏得鬢毛斑。甕底新醅供酩酊，城頭曲檻俯淙潺。山翁老去此山間。
浣溪沙
作者：葉夢得（宋）

絳蠟燒殘夜未分。寶箏聲緩拍初勻。鬥樞光照坐生春。便恐賜環歸袞繡，莫辭揮翰落煙雲。鳳城西去斷離魂。
浣溪沙
作者：葉夢得（宋）

綠野歌歡喜見分。驟驚和氣曉來勻。妙歌誰敢和陽春。梅蕊舊年迎臘雪，月華今夜破寒雲。獨醒爭笑楚人魂。
浣溪沙
作者：葉夢得（宋）

物外光陰不屬春。且留風景伴佳辰。醉歸誰管斷腸人。柳絮尚飄庭下雪，梨花空作夢中雲。竹間籬落水邊門。
浣溪沙
作者：葉夢得（宋）

千古風流詠白蘋。二年歌笑擁朱輪。翩翩卻憶上林春。劍履便應陪北闕，褲襦那更假西人。玉堂金殿要詞臣。
永遇樂
作者：葉夢得（宋）

蘋芷芳州，故人回首，雲海何處。五畝荒田，殷勤問我，歸計真成否。洞庭波冷，秋風嫋嫋，木葉亂隨風舞。記扁舟、橫斜載月，目極暮濤煙渚。傳聲試問，垂虹千頃，蘭棹有誰重駐。雪濺雷翻，潮頭過後，帆影敧前浦。此中高興，何人解道，天也未應輕付。且留取、千鍾痛飲，與君共賦。
永遇樂
作者：葉夢得（宋）

天末山橫，半空簫鼓，樓觀高起。指點栽成，東風滿院，總是新桃李。綸巾羽扇，一尊飲罷，目送斷鴻千里。攬清歌、餘音不斷，縹緲尚縈流水。年來自笑無情，何事猶有，多情遺思。綠鬢朱顏，匆匆拚了，卻記花前醉。明年春到，重尋幽夢，應在亂鶯聲裡。拍闌干、斜陽轉處，有誰共倚。
臨江仙
作者：葉夢得（宋）

聞道今年春信早，梅花不怕餘寒。憑君先向近南看。香苞開遍未。莫待北枝殘。腸斷隴頭他日恨，江南幾驛徵鞍。一杯聊與盡餘歡。風情何似我，老去未應闌。
臨江仙
作者：葉夢得（宋）

夢裡江南渾不記，祗君幽戶難忘。夜來急雪繞東堂。竹窗松徑裡，何處問歸航。甕底新醅應已熟，一尊知與誰嘗。會須雄筆捲蒼茫。雪濤聲隱戶，瓊玉照頹牆。
臨江仙
作者：葉夢得（宋）

不見跳魚翻曲港，湖邊特地經過。蕭蕭疏雨亂風荷。微雲吹散，涼月墜平波。白酒一杯還徑醉，歸來散發婆娑。無人能唱採蓮歌。小軒敧枕，簷影掛星河。
臨江仙
作者：葉夢得（宋）

碧瓦新霜侵曉夢，黃花已過清秋。風帆何處掛扁舟。故人歸欲盡，殘日更回頭。樂圃橋邊煩借問，有人高臥江樓。寄聲聊為訴離憂。桂叢應已老，何事久淹留。
臨江仙
作者：葉夢得（宋）

聞道安車來過我，百花未敢飄零。疾催弦管送杯行。五朝瞻舊老，揮麈聽風生。鳳詔遠從天上落，高堂燕喜初醒。莫言白髮減風情。此時誰得似，飲罷卻精明。
臨江仙
作者：葉夢得（宋）

三月鶯花都過了，曉來雪片猶零。嵩陽居士記行行。西湖初水滿，遙想縠紋生。欲為海棠傳資訊，如今底事長醒。不應高臥頓忘情。留春春不住，老眼若為明。
臨江仙
作者：葉夢得（宋）

唱徹陽關分別袂，佳人粉淚空零。請君重作醉歌行。一歡須痛飲，回首念平生。卻怪老來風味減，半酣易逐愁醒。因花那更賦閒情。鬢毛今爾耳，空笑老淵明。
臨江仙
作者：葉夢得（宋）

瀲灩湖光供一笑，未須醉日論千。將軍曾記舊臨邊。野塘新水漫，煙岸藕如船。卻怪情多春又老，迴腸易逐愁煎。何如旌旆鬱相連。凱歌歸玉帳，錦帽碧油前。
臨江仙
作者：葉夢得（宋）

學士園林人不到，傳聲欲問江梅。曲闌清淺小池臺。已知春意近，為我著詩催。急管行觴圍舞袖，故人坐上三臺。此歡此宴固難陪。不辭同二老，倒載習池回。
臨江仙
作者：葉夢得（宋）

不與群芳爭絕豔，化工自許寒梅。一枝臨晚照歌臺。眼明渾未見，弦管莫驚催。記取劉郎歸去路，千里應話天台。酒闌不惜更重陪。夜寒衣袂薄，猶有暗香回。
臨江仙
作者：葉夢得（宋）

三日疾風吹浩蕩，綠蕪未遍平沙。約回殘影射明霞。水光遙泛坐，煙柳臥敧斜。霜鬢不堪春點檢，留連又見芳華。一枝重插去年花。此身江海夢，何處定吾家。
臨江仙
作者：葉夢得（宋）

自笑天涯無定準，飄然到處遲留。興闌卻上五湖舟。鱸蓴新有味，碧樹已驚秋。臺上微涼初過雨，一尊聊記同遊。寄聲時為到滄洲。遙知敧枕處，萬壑看交流。
臨江仙
作者：葉夢得（宋）

山半飛泉鳴玉佩，回波倒卷粼粼。解巾聊濯十年塵。青山應卻怪，此段久無人。行樂應須賢太守，風光過眼逡巡。不辭常作坐中賓。只愁花解笑，衰鬢不宜春。
臨江仙
作者：葉夢得（宋）

手種千株桃李樹，參差半已成陰。主人何事馬駸駸。二年江海路，空負種花心。試問中間安小檻，此還長要追尋。卻驚搖落動悲吟。春歸知早晚，為我變層林。
臨江仙
作者：葉夢得（宋）

絕頂參差千嶂列，不知空水相浮。下臨湖海見三州。落霞橫暮景，為客小遲留。卷盡微雲天更闊，此行不負清秋。忽驚河漢近人流。青霄元有路，一笑倚瓊樓。
臨江仙
作者：葉夢得（宋）

一醉三年那易得，應須大白同浮。已知絕景是吾州。姮娥仍有意，更肯為人留。萬籟無聲遙夜永，人間未識高秋。從來我客盡風流。故知憐老子，尤勝在南樓。
臨江仙
作者：葉夢得（宋）

卷地驚風吹雨去，卻看香霧輕浮。遙知清影遍南州。萬峰橫玉立，誰為此山留。邂逅一歡須共惜，年年長記今秋。平生江海恨飄流。元龍真老懶，無意臥高樓。
臨江仙
作者：葉夢得（宋）

一醉年年今夜月，酒船聊更同浮。恨無羯鼓打梁州。遺聲猶好在，風景一時留。老去狂歌君勿笑，已拚雙鬢成秋。會須擊節溯中流。一聲雲外笛，驚看水明樓。
臨江仙
作者：葉夢得（宋）

草草一年真過夢，此生不恨萍浮。且令從事到青州。已能從辟穀，那更話封留。好月尚尋當日約，故人何啻三秋。援琴欲寫竹間流。此聲誰解聽，空上仲宣樓。
虞美人
作者：葉夢得（宋）

落花已作風前舞。又送黃昏雨。曉來庭院半殘紅。惟有遊絲千丈、罥晴空。殷勤花下同攜手。更盡杯中酒。美人不用斂蛾眉。我亦多情、無奈酒闌時。
虞美人
作者：葉夢得（宋）

翻翻翠葉梧桐老。雨後涼生早。葛巾藜杖正關情。莫遣繁蟬、容易作秋聲。遙空不盡青天去。一抹殘霞暮。病餘無力厭躋攀。為寄曲闌幽意、到西山。
虞美人
作者：葉夢得（宋）

一聲鶗鴂催春晚。芳草連空遠。年年餘恨怨殘紅。可是無情、容易愛隨風。茂林修竹山陰道。千載誰重到。半湖流水夕陽前。猶有一觴一詠、似當年。
虞美人
作者：葉夢得（宋）

東風一夜催春到。楊柳朝來好。莫辭尊酒重攜持。老去情懷、能有幾人知。鳳台園裡新詩伴。不用相追喚。一聲清唱落瓊卮。千頃西風煙浪、晚雲遲。
虞美人
作者：葉夢得（宋）

數聲微雨風驚曉。燭影猗殘照。客愁不奈五更寒。明日梨花開盡、有誰看。追尋猶記清明近。為向花前問。東風正使解欺儂。不道花應有恨、也匆匆。
虞美人
作者：葉夢得（宋）

平波漲綠春堤滿。渡口人歸晚。短篷輕楫費追尋。始信十年歸夢、是如今。故人回望高陽裡。遙想車連騎。尊前點檢舊年春。應有海棠、猶記插花人。
虞美人
作者：葉夢得（宋）

綠陰初過黃梅雨。隔葉聞鶯語。睡餘誰遣夕陽斜。時有微涼風動、入窗紗。天涯走遍終何有。白髮空搔首。未須錦瑟怨年華。為寄一聲長笛、怨梅花。
虞美人
作者：葉夢得（宋）

梅花落盡桃花小。春事餘多少。新亭風景尚依然。白髮故人相遇、且留連。家山應在層林外。悵望花前醉。半天煙霧尚連空。換取扁舟歸去、與君同。
減字木蘭花
作者：葉夢得（宋）

黃花漸老。秋色欲歸還草草。花下前期。花老空歌鵲踏枝。狂酲易醒。不似舊時長酩酊。玉簟新涼。數盡更籌夜更長。
減字木蘭花
作者：葉夢得（宋）

前村夜半。每為江梅腸欲斷。淺紫深紅。誰信漫天雪裡逢。醉頭扶起。宿酒闌干猶困倚。便莫催殘。明日東風為掃看。
減字木蘭花
作者：葉夢得（宋）

粉消妝半。一曲陽春歌始斷。便覺香紅。十倍光華昔未逢。楊花吹起。猶自風前相枕倚。莫恨春殘。留取新詩子細看。
木蘭花・玉樓春
作者：葉夢得（宋）

花殘卻是春留戀。幾日餘香吹酒面。溼煙不隔柳條青，小雨池塘初有燕。波光縱使明如練。可奈落紅紛似霰。解將心事訴東風，只有啼鶯千種囀。
點絳唇
作者：葉夢得（宋）

高柳蕭蕭，睡餘已覺西風勁。小窗人靜。淅瀝生秋聽。底事多情，欲與流年競。殘雲瞑。墜巾慵整。獨立芝蘭徑。
點絳唇
作者：葉夢得（宋）

縹緲危亭，笑談獨在千峰上。與誰同賞。萬里橫煙浪。老去情懷，猶作天涯想。空惆悵。少年豪放。莫學衰翁樣。
點絳唇
作者：葉夢得（宋）

山上飛泉，漫流山下知何處。亂雲無數。留得幽人住。深閉柴門，聽盡空簷雨。秋還暮。小窗低戶。惟有寒蛩語。
鷓鴣天
作者：葉夢得（宋）

不怕微霜點玉肌。恨無流水照冰姿。與君著意從頭看，初見今年第一枝。人醉後，雪消時。江南春色寄來遲。使君本是花前客，莫怪殷勤為賦詩。
鷓鴣天
作者：葉夢得（宋）

夾路行歌盡落梅。篆煙香細嫋寒灰。雲移碧海三山近，月破中天九陌開。追樂事，惜多才。車聲遙聽走晴雷。十年夢斷鈞天奏，猶記流霞醉後杯。
鷓鴣天
作者：葉夢得（宋）

小雨初收報夕陽。歸雲欲渡轉橫塘。空回雨蓋翻新影，不見瓊肌洗暗香。追落景，弄微涼。尚餘殘淚浥空床。只應自有東風恨，長遣啼痕破晚妝。
鷓鴣天
作者：葉夢得（宋）

曉日初開露未晞。夕煙輕散雨還微。暗搖綠霧遊鯈戲，斜映紅雲屬玉飛。情脈脈，恨依依。沙邊空見棹船歸。何人解舞新聲曲，一試纖腰六尺圍。
鷓鴣天
作者：葉夢得（宋）

蘭茝空悲楚客秋。旌旗誰見使君遊。凌雲不隔三山路，破浪聊憑萬里舟。公欲去，尚能留。杯行到手未宜休。新詩無物堪倫比，願探珊瑚出寶鉤。
鷓鴣天
作者：葉夢得（宋）

天末殘霞卷暮紅。波間時見沒鳧翁。斜風細雨家何在，老矣生涯盡箇中。惟此意，與公同。未須持酒祝牛宮。旁人不解輕蓑意，猶說黃金寶帶重。
鷓鴣天
作者：葉夢得（宋）

一曲青山映小池。綠荷陰盡雨離披。何人解識秋堪美，莫為悲秋浪賦詩。攜濁酒，繞東籬。菊殘猶有傲霜枝。一年好景君須記，正是橙黃橘綠時。
水龍吟
作者：葉夢得（宋）

對花常欲留春，恨春故遣花飛早。曉來雨過，綠陰新處，幾番芳草。一片飄時，已知消減，滿庭誰掃。料多情也似，愁人易感，先催趁、朱顏老。猶有清明未過，但狂風、匆匆難保。酒醒夢斷，年年此恨，不禁相惱。只恐春應，暗留芳信，與花爭好。有姚黃一朵，殷勤付與，送金盃倒。
水龍吟
作者：葉夢得（宋）

舵樓橫笛孤吹，暮雲散盡天如水。人間底事，忽驚飛墮，冰壺千里。玉樹風清，漫披遙卷，與空無際。料嫦娥此夜，殷勤偏照，知人在、千山裡。常恨孤光易轉，仗多情、使君料理。一杯起舞，曲終須寄，狂歌重倚。為問飄流，幾逢清影，有誰同記。但尊中有酒，長追舊事，拚年年醉。
千秋歲
作者：葉夢得（宋）

曉煙溪畔。曾記東風面。化工更與重裁翦。額黃明豔粉，不共妖紅軟。凝露臉。多情正似當時見。誰相滄波岸。特地移閒館。情一縷，愁千點。煩君搜妙語，為我催清宴。須細看。粉粉亂蕊空凡豔。
千秋歲
作者：葉夢得（宋）

雨聲蕭瑟，初到梧桐響。人不寐，秋聲爽。低簷燈暗淡，畫幕風來往。誰共賞。依稀記得船篷上。拍岸浮輕浪。水闊菰蒲長。相別浦，收橫綱。綠蓑衝瞑□，艇子搖雙槳。君莫忘。此情猶是當時唱。
驀山溪
作者：葉夢得（宋）

一年春事，常恨風和雨。趁取未殘時，醉花前、春應相許。山公倒載，日暮習池回，問東風，春知否，莫道空歸去。滿城歌吹，也似春和豫。爭笑使君狂，佔風光、不教飛絮。明朝酒醒，滿地落殘紅，唱新詞，追好景，猶有君收聚。
清平樂
作者：葉夢得（宋）

水空相映。淡碧涵千頃。素練不收寒玉鏡。□落階無影。纖纖與捧金盃。暗香逐舞徘徊。雪盡玉容開遍，東風不管寒梅。